**Årsmelding 2024 - Kystledhyttene på Jomfruland**

Hyttekomitéen for de tre hyttene på Jomfruland: **Deccahytta**, **Maskinhuset** og **Assistenten** består av 8 faste medlemmer:

Line Kristensen, Ingvard Øyen, Solveig Mindrebø Sundbø, Morten Sundbø, Tom Bjørn Nilsen, Mona Auråen, Bjørn Egil Olsen og Pål Ove Kristensen.

Dugnader:

Det har vært avholdt 3 dugnadshelger: 15.-17.3. på hyttene på Saltstein og 26.4.- 28.4. og 5.9.- 8.9. på Assistenten/Saltstein. Årshjul/sjekklister vi har laget fungerer fint, og de suppleres etter hvert som vi ser nye behov.

Vi har hatt opp til 5 transportkjerrer tilgjengelig, de er tydelig merket med Kragerø kystlag. Den nye oppstillingsplassen på endeveggen av miljøstasjonen på Tårnbrygga har fungert bra.

På Saltsteinhyttene har hovedoppgavene vært felling av trær og buskas, ordne med ved, rake løv, klipt plener, vask av hyttene innvendig, vasket dyner/puter/madrassbekyttelser, malt 2 vegger på Maskinhuset.

Pga at hybelen var i dårlig forfatning, er alt innvendig revet. På sikt vil det kunne bli en ekstra utleieenhet med 2 sengeplasser. Skjærgårdstjenesten samarbeidet og tok seg av alt rivningsavfallet.

Assistenten er et stort hus, og det er generelt mye å vedlikeholde og holde i orden, både inne og ute.

Alle kjerrene er reparert og oppmalt. De blir mye brukt, det er stor slitasje og det trengs stadig ettersyn av disse,

Vi har et godt samarbeid med Kystverket og med Kragerø kommune om Assistenten.

Utleie:

Oppstart av booking for høysesong 2024 (28.4.-4.9.) lavsesong 2024-25 ble annonsert på Facebook - Kystledhyttene på Jomfruland og på hjemmesida til Kragerø Kystlag. Fra 2023 er høysesong bestemt til å være fra uke 18 og til og med uke 35. Utenom dette er det lavsesong. Det er utgangspunkt for prisene på leie, høysesong har høyere pris enn lavsesong.

Nettbooking:

Nettbookingsavtalen som er inngått med Bjørn Håkon Noss i Booktech er vi fremdeles veldig fornøyd med. Vi har et godt samarbeid med Bjørn Håkon, han gjør små justeringer etter hvert som ting dukker opp. Det at to av medlemmene i hyttekomiteen er administratorer i tillegg til Bjørn Håkon, har vært nyttig for å kunne hjelpe leietakerne med enkle ting.

Det viser seg at fremdeles skjer det meste av bookingen for høysesongen den samme dagen som bookingen åpnes, og vi er glade for at systemet ser ut til å tåle den store pågangen de to første timene etter at booking er åpnet..

|  |  |  |  |  |
| --- | --- | --- | --- | --- |
|  | Lavsesong  Vår 1.1.- 28.4. | Høysesong  Sommer 29.4 – 1.9 | Lavsesong  Høst 1.9.- 31.12. | Samlet |
| Deccahytta | 42 overnattinger | 116 overnattinger | 43 overnattinger | 201 |
| Maskinhuset | 28 overnattinger | 107 overnattinger | 18 overnattinger | 153 |
| Assistenten | 25 overnattinger | 73 overnattinger | 32 overnattinger | 130 |
|  | 85 overnattinger | 296 overnattinger | 93 overnattinger | 484 |

Overnattingsdøgn til sammen på de tre kystledhyttene i 2024 er 484.

I 5 uker i april og mai lånte Kystverket Assistenten alle ukedagene til overnatting for sine folk mens de vedlikeholdte/reparerte det nye fyret. Det er ca 32 dager uten leieinntekter, mens helgene i denne perioden ble leid ut som vanlig. I tillegg kommer ca 10 dager brukt til dugnad/tilsyn.

Deccahytta er fremdeles den mest populære, spesielt i lavsesong.

Verdt å merke seg er at fra 17/6 til 1/9 er både Maskinhuset og Deccahytta leid ut hver eneste dag.

Samlet inntekt er kr 359.555 netto ut fra tallene til Booktech,

(dvs kr 144.450 – Assistenten, kr 130.250 – Deccahytta og kr 85.250 – Maskinhuset) Det er i realiteten et litt høyere tall pga at noen bestillinger betales rett til Kragerø Kystlag.

Generelt:

Det viser seg at det er nødvendig med jevnlig tilsyn på hyttene. Det kan være behov for reparasjoner, vanlig vedlikehold, erstatning av og etterfyll av vanlig varer og inventar som skal være tilgjengelig på hyttene osv. Medlemmer av hyttekomiteen har hatt mange turer til Jomfruland for å sjekke hyttene, og det har vist seg å være nødvendig, f.eks. når varmepumpa på Assistenten må repareres, når det ikke er vann i kranene på Assistenten, når utgangsdør på Assistenten ikke lot seg låse og nye nøkkelbokser måtte settes opp. Hyttekomitéen jobber godt sammen og finner mange gode løsninger. Gjestene på hyttene gir mange gode tilbakemeldinger og vi ser at det systemet vårt for utleie er godt tilrettelagt for leietakerne.

Info og kontakt med medlemmer/leietakere:

På Kragerø kystlag sin hjemmeside skal det nå være enkelt å finne fram til info om kystledhyttene på Jomfruland, sjekke på bookingkalenderen når det er ledig og å finne hvor man skal booke. Vi har også vår egen facebook-konto - Kystledhyttene på Jomfruland. Der kan vi informere fortløpende, og kundene kan kontakte oss. Nå foregår også vår kommunikasjon med kundene på mail via nettbookingen. I tillegg brukes vår “hyttetelefon” en del.